和王仲儀詠癭二十韻
作者：梅堯臣
朝代：宋

paragraphs: 汝水出山險，汝民多病癭。
或如雞精滿，或若猿嗛並。
女慙高掩襟，男大闊裁領。
飲水擬注壺，吐詞侔有鯁。
樗里既已聞，杜預亦不幸。
秦人號智囊，吳瓠繫狗頸。
𦢏𩲞常柱頤，伶仃安及脛。
只欲仰問天，無由俯窺井。
挾带歲月深，冒犯風霜冷。
厭惡雖自知，剖割且誰肯。
不唯羞把鏡，仍亦愁弔影。
內療煩羊厴，外砭費針穎。
在木曰楠榴，刳之可爲皿。
此誠無所用，既有何能辟。
膨脝厠無首，臃腫異臚頂。
難將面目施，可與胎胞逞。
賢哉臨汝守，世德調金鼎。
氓俗雖醜乖，教令日修整。
風土恐隨遷，晨昏憂屢省。
儻欲便慈顔，名城不難請。